# L’Heptaméron des nouvelles (1559)/Nouvelle 23

Trois meurtres aduenuz en vne maiſon : à ſçauoir, en la perſonne du ſeigneur, de ſa femme, & de leur enfant, par la meſchanceté d’vn Cordelier.

#### NOVVELLE VINGTTROSIESME.

Av pays de Perigord y auoit vn gentilhomme, qui auoit telle deuotion à ſainct François, qu’il luy ſembloit, que tous ceux qui portoient ceſt habit, debuoient eſtre ſemblables au bon ſainct. En l’honneur de quoy auoit fait faire en ſa maiſon chambre & garderobbe propre pour les loger, par le conſeil deſquels il conduiſoit toutes ſes affaires, voire iuſques aux moindres choſes de ſon meſnage, ſ’eſtimant cheminer ſeurement en ſuyuant leur bon conſeil. Or aduint vn iour que la femme de ce gentil-homme, qui eſtoit belle, & non moins ſage que vertueuſe, auoit faict vn beau fils, dont l’amitié que luy portoit ſon mary, augmenta doublement. Et pour feſtoyer la commere, enuoya querir vn ſien beau frere. Ainſi que l’heure du ſoupper fut venuë, arriua vn cordelier, duquel ie celeray le nom pour l’honneur de la religion. Le gentil-homme fut fort aiſe voyant ſon pere ſpirituel, deuant lequel il ne cachoit nul fecret. Et apres pluſieurs propos tenuz entre ſa femme, ſon beau frere, & luy, ſe miſrent à table pour ſoupper, durant lequel ce gentil-homme regardant ſa femme, qui auoit aſſez de beauté & de bonne grace, pour eſtre deſirée, commença à demãder tout hault vne queſtion au beaupere : Mon pere, eſt il vray qu’vn homme peche mortellement de coucher auec ſa femme, pendant qu’elle eſt en couche ? Le beaupere, qui auoit la contenance & la parolle contraire à ſon cueur, luy reſpondit : Sans faulte, monſieur, ie penſe que ce ſoit vn des grands pechez qui ſe facent en mariage, & ne fuſt que l’exemple de la benoiſte vierge Marie, qui ne voulut entrer au temple, iuſques apres le iour de la purification, combien qu’elle n’en euſt beſoing. Ainfi ne deuriez vous iamais faillir de vous abſtenir d’vn petit plaiſir, veu que la bonne vierge Marie ſ’abſtenoit, pour obeïr à la loy, d’aller au temple, ou eſtoit toute ſa conſolation. Et oultre ce, les docteurs en medecine dient, qu’il y a grand danger pour la lignée qui en peut venir. Quand le gentil-homme entendit ces parolles, il en fut bien faſché : car il eſperoit bien que ſon beau pere luy donneroit congé, mais il n’en parla plus auant. Le beau pere durant ces propos, apres auoir beu quelque peu d’auantage qu’il n’eſtoit beſoing, regardant la damoiſelle, regarda auſsi & penſa bien en ſoymeſme, que ſ’il eſtoit le mary d’elle ne demanderoit conſeil à perſonne quelconque de coucher auec ſa femme. Et ainſi que le feu peu à peu ſ’allume, tellement qu’il vient à embraſer toute la maiſon, ainſi ce pauure frater commença à bruſler par telle concupiſcence, que ſoudainement deliberà de venir à fin du deſir que plus de trois ans durans auoit porté couuert en ſon cueur. Et apres que les tables furent leuées, print le gentil-homme par la main, & le menant aupres du lict de ſa femme, luy diſt deuant elle : Monſieur, pource que ie cognois l’amitié, qui eſt entre vous & ma damoiſelle, laquelle, auec la grande ieuneſſe qui eſt en vous, vous tourmente ſi fort, ſans faulte, i’en ay grande compaſsion. Et pource vous diray vn ſecret de noſtre ſaincte Theologie : c’eſt, que la loy (qui pour les abuz des mariz indiſcrets eſt ſi rigoureuſe) ne veult permettre que ceux qui font de bonne conſcience comme vous, ſoient fruſtrez de l’intelligence. Parquoy, monſieur, ie vous ay dict deuant les gens l’ordonnance de la ſeuerité de la loy : mais à vous, qui eſtes homme ſage, ne doibs celer la doulceur. Sçachez, mon fils, qu’il y a femmes & femmes, auſsi hommes & hommes. Premierement vous fault ſçauoir de ma damoiſelle que voicy, veu qu’il y a trois ſepmaines qu’elle eſt accouchée, ſi elle eſt hors du flux de ſang : à quoy reſpondit la damoiſelle, que certainemẽt elle eſtoit toute nette. Et adonc diſt le Cordelier : Mon fils, ie vous donne cõgé d’y coucher ſans aucun ſcrupule, mais que vous promettiez deux choſes : ce que le gentil-homme feit volontiers. La premiere, diſt le beaupere, eſt, que ne parlerez à perſonne, mais y viendrez ſecrettement. L’autre, que vous n’y viendrez qu’il ne ſoit deux heures apres minuict : à fin que la digeſtion de la bonne dame ne ſoit empeſchée par voz follies. Ce que le gentil-homme luy promiſt, & iura par tel ſermẽt, que celuy, qui le cognoiſſoit plus ſot que menteur, ſ’en teint tout aſſeuré. Et apres pluſieurs propos ſe retira le beaupere en ſa chambre, leur donnant la bonne nuict, auec grande benediction. Mais en ſe retirant print le gentil-homme par la main, luy diſant : Sans faulte, monſieur, vous en viendrez, & ne ferez plus veiller la pauure damoiselle. Le gentil-homme en la baiſant, luy diſt : M’amie, laiſſez moy la chãbre ouuerte : ce qu’entendit tresbien le beaupere, & ainſi ſe retira chacun en ſa chambre. Mais ſi toſt que le beaupere fut retiré, ne penſa pas à dormir ne repoſer : car incontinent qu’il n’ouït plus de bruit en la maiſon, enuirõ l’heure qu’il auoit accouſtumé aller à matines, ſ’en alla doulcement droict en la chambre, ou le ſeigneur eſtoit attendu, & lá trouuant la porte ouuerte, va finement eſteindre la chandelle, & le plus toſt qu’il peut ſe coucha pres d’elle, ſans dire mot. La damoiselle, cuidant que ce fuſt ſon mary, luy diſt : Comment, mon mary ! vous auez treſmal retenu la promeſſe, que feiſtes hier au ſoir à noſtre confeſſeur, de ne venir icy iuſques à deux heures. Le Cordelier plus attentif à la vie actiue qu’à la cotemplatiue, auec la crainte qu’il auoit d’eſtre cogneu, penſa plus à ſatisfaire au meſchant defir, duquel de long temps auoit le cueur empoiſonné, qu’à luy faire nulle reſponfe : dont la damoiſelle fut fort eſtonnée. Et quand le Cordelier veid approcher l’heure que le mary deuoit venir, ſe leua d’aupres la damoiſelle, & retourna ſoudainement en ſa chambre. Et tout ainſi que la fureur de la cõcupiſcence luy auoit oſté le dormir, auſsi la crainte, qui touſiours ſuit la meſchanceté, ne luy permiſt de trouuer aucun repos, mais ſ’en alla au portier de la maison, & luy diſt : Mon amy, monſieur m’a commandé m’en aller incontinent en noſtre conuent faire quelques prieres, ou il a deuotion : parquoy ie vous prie baillez moy ma monture, & m’ouurez la porte, ſans que perſonne en oye rien : car l’affaire eſt neceſſaire & ſecret. Le portier, ſçachant bien, qu’obeïr au Cordelier eſtoit ſeruice à ſon ſeigneur fort agreable, luy ouurit ſecrettement la porte, & le meit dehors. En ceſt inſtant ſ’eſueilla le gentilhomme, lequel voyant approcher l’heure qui luy eſtoit donnée du beaupere, pour aller veoir ſa femme, ſe leua en ſa robbe de nuit, & ſ’en alla viſtement coucher, ou par l’ordonnance de Dieu ſans congé d’homme il pouuoit aller. Et quand ſa femme l’ouït parler aupres d’elle, ſ’eſmerueilla ſi fort, qu’elle luy diſt, ignorãt ce qui eſtoit paſſé : Comment, monſieur ! eſt-ce la promeſſe que vous auez faicte au beaupere, de ſi bien garder voſtre ſanté & la mienne, de ce que non ſeulement vous eſtes venu cy auant l’heure, mais encores y retournez ? Ie vous ſupplie, monſieur, penſez y. Le gentil-homme fut ſi troublé d’ouïr ceſte nouuelle, qu’il ne peut diſsimuler ſon ennuy, & luy diſt : Quels propos me tenez vous ? Ie ſçay pour verité qu’il y a trois ſemaines, que ie n’ay couché auec vous, & me reprenez d’y venir trop ſouuent. Si ces propos continuent, vous me ferez penſer que ma compaignie vous faſche, & me contraindrez, contre ma couſtume & volonté, de chercher ailleurs le plaiſir que ſelon Dieu ie puis prendre auec vous. La damoiſelle, qui penſoit qu’il ſe mocquaſt, luy reſpondit : Ie vous ſupplie, monſieur, en me cuidant tromper, ne vous trompez vous meſmes : Car nonobſtant que n’ayez parlé à moy quand vous y eſtes venu, ſi ay-ie bien cogneu que vous y eſtiez. A l’heure le gentilhomme cogneut qu’ils eſtoient tous deux trompez, & luy feit grãd ſerment qu’il n’y eſtoit point venu. Dont la dame print telle triſteſſe, qu’auec pleurs & larmes le pria faire toute diligence, de ſçauoir qui ſe pouuoit eſtre : car en leur maiſon ne couchoit que le frere d’elle, & le cordelier. Incontinent le gẽtil-homme poulſé de ſoupçon du cordelier, ſ’en alla haſtiuement en la chãbre ou il auoit logé, laquelle il trouua vuide. Et pour eſtre mieux aſſeuré ſ’il ſ’en eſtoit fuy, enuoya querir le portier, auquel il demãda ſ’il ſçauoit point qu’eſtoit deuenu le Cordelier, lequel luy compta la verité. Le gentil-homme certain de ceſte meſchanceté, retourna en la chambre de ſa femme, & luy diſt : Aſſeurément, m’amie, celuy qui a couché auec vous & faict tant de beaux œuures, eſt noſtre pere confeſſeur. La damoiſelle, qui toute ſa vie auoit aimé ſon honneur, entra en tel deſeſpoir, que oubliant toute humanité & nature de femme, le ſupplia à genoux, la venger de ceſte grande iniure. Parquoy ſoudain ſans autre delay, le gentil-homme monta à cheual, & pourſuiuit le cordelier. La damoiſelle, demeurant ſeule en ſon lict & ſans conſeil ne conſolation, que de ſon petit enfant nouueau né, conſiderant le cas horrible & merueilleux qui luy eſtoit aduenu, ſans excuſer ſon ignorance, ſe reputa comme coulpable, & la plus malheureuſe du monde. Et alors ſe trouua ſi troublée en l’aſſault de ce deſeſpoir fondé ſur l’enormité & grauité du peché, ſur l’amour du mary, & l’honneur du lignage, qu’elle eſtima ſa mort trop plus heureuſe que ſa vie. Et vaincue de ceſte triſteſſe, tomba en tel deſeſpoir qu’elle fut non ſeulement diuertie de l’eſpoir que tout chreſtien doit auoir en Dieu, mais fut du tout alienée du ſens commun, oubliant ſa propre nature. Tellement qu’eſtant hors de la cognoiſſance de Dieu, & de ſoy meſme, comme femme enragée, & furieuſe print vne corde de ſon lict, & de ſes propres mains s’eſtrangla. Et qui pis eſt, eſtant en l’agonie de ceſte cruelle mort, le corps, qui combattoit contre icelle, ſe remua de telle ſorte, qu’elle donna du pied ſur le viſage de ſon petit enfant, duquel l’innocence ne le peut garantir qu’il ne ſuyuiſt par mort ſa douloureuſe & dolente mere. Mais en mourant feit vn tel cry, qu’vne femme, qui couchoit en la chambre, ſe leua à grande haſte, pour allumer de la chandelle. Et à l’heure, voyant ſa maiſtreſſe pendue & eſtranglée à la corde du lict, l’enfant eſtouffé & mort deſſoubs ſes pieds, s’en courut toute effrayée en la chambre du frere de ſa maiſtreſſe, lequel elle mena pour veoir ce piteux ſpectacle. Le frere criant, & menant tel dueil que peult & doit mener vn qui aime ſa ſœur de tout ſon cueur, demanda à la chambriere qui auoit commis vn tel crime, qui luy diſt qu’elle ne ſçauoit, & qu’autre que ſon maiftre n’eſtoit entré en la chambre, lequel puis n’agueres en eſtoit party. Le frere allant en la chambre du gentil-homme, & ne le trouuant point, creut aſſeuréement qu’il auoit commis le cas, & prenant ſon cheual ſans autrement s’enquerir courut apres luy, & l’attendit en vn chemin, ou il retournoit de pourſuyure ſon cordelier, dolent de ne l’auoir attrappé. Incontinent que le frere de la damoiſelle veid ſon beaufrere, commẽça à luy crier : Meſchant & laſche defendez vous, car auiourd’huy i’eſpere que Dieu me vengera de vous par ceſte eſpée. Le gentil-hõme, qui ſe vouloit excuſer, veid l’eſpée de ſon beaufrere ſi pres de luy, qu’il auoit plus de beſoing de ſe defendre que de s’enquerir de la cauſe de leur debat. Et lors ſe donnerent tant de coups & l’vn & l’autre, que le ſang perdu & la laſſeté les contraignit ſe ſeoir à terre, l’vn d’vn coſté, l’autre de l’autre : & en prenant leur halaine, le gentil-homme luy demanda : Quelle occaſion, mon frere, a conuerty la grande amitié que nous nous ſommes touſiours portez en ſi cruelle bataille ? Le beaufrere luy reſpondit : Mais quelle occaſion vous a meu de faire mourir ma ſœur, la plus femme de bien qu’oncques fut ? & encores ſi meſchamment, que ſoubs couleur de vouloir coucher auec elle l’auez pendue & eſtranglée à la corde de voſtre lict ? Le gentil-homme entendant ceſte parolle, plus mort que vif, diſt à ſon frere : Eſt-il bien poſsible que vous ayez trouué voſtre fœur en l’eſtat que vous dictes ? Et quand l’autre frere l’en aſſeura : Ie vous prie, mon frere, diſt le gentil-homme, que vous oyez la cauſe pour laquelle ie me ſuis parti de la maiſon : & à l’heure luy feit le compte du meſchant cordelier. Dont le frere fut fort eſtonné, & encores plus marry de ce que contre raiſon il l’auoit aſſailly. & en luy demandant pardon, luy diſt : Ie vous ay faict tort, pardonnez moy. Le gẽtil-homme luy reſpondit : Si ie vous ay faict tort, i’en ay la punition, car ie ſuis ſi bleſſé que ie n’eſpere iamais en eſchapper. Le beaufrere eſſaya de le remonter à cheual le mieux qu’il peut, & le remena en ſa maiſon, ou le lendemain il treſpaſſa, confeſſant deuant tous ſes parens & amis, que luy meſme eſtoit cauſe de ſa mort. Dont pour ſatiſfaire à la iuſtice, fut le beaufrere conſeillé d’aller demander ſa grace au Roy François premier de ce nom. Parquoy apres auoir faict honorablement enterrer mary, femme, & enfant, s’en alla le iour du ſainct Vendredy pourchaſſer ſa remiſsion à la court, & la rapporta maiſtre François Oliuier, lequel l’obtint pour le beaufrere, eſtant pour lors iceluy Oliuier chancellier d’Alençon, & depuis par ſes grandes vertuz eſleu du Roy chancellier de France.
Ie croy, mes dames, qu’apres auoir entendu ceſte hiſtoire treſveritable, il n’y aura aucun de vous qui ne penſe deux fois à loger telles gens en ſa maiſon : & ſçaurez qu’il n’y a plus dangereux venin, que celuy qui eſt le plus diſsimulé. Penſez, diſt Hircan, que ce mary eſtoit vn bon ſot, d’amener vn tel gallant ſoupper aupres d’vne ſi belle & honeſte femme. I’ay veu le tẽps, diſt Guebron, qu’en noſtre païs il n’y auoit maiſon, ou il n’y euſt chambre dediée pour les beauxperes : mais maintenant ils ſont tant cogneuz, qu’on les craint plus qu’aduanturiers. Il me ſemble, diſt Parlamente, qu’vne femme eſtant dedans le lict (ſi ce n’eſt pour luy adminiſtrer les ſacrements de l’egliſe) ne doit iamais faire entrer beaupere ny preſtre en ſa chambre : & quãd ie l’appelleray, on me pourra bien iuger en danger de mort. Si tout le monde eſtoit autãt auſtere que vous, diſt Emarſuitte, les pauures preſtres ſeroient pis qu’excommuniez, d’eſtre ſeparez de la veuë des femmes. N’en ayez point de peur, diſt Saffredent, car ils n’en auront iamais de faulte. Comment ? diſt Simontault, ce ſont ceux qui par mariages nous lient aux femmes, & qui eſſayent par leur meſchanceté à nous en deſlier, & faire rompre le ſerment qu’ils nous ont fait faire. C’eſt grande pitié, diſt Oiſille, que ceux, qui ont l’adminiſtration des ſacrements, en iouënt ainſi à la pelotte : on les deuroit bruſler tous vifs. Vous feriez bien mieux de les honorer que de les blaſmer, diſt Saffredent, & les flatter que iniurier : mais paſſons outre, & ſcachons qui aura la voix d’Oiſille. Ie la donne, diſt elle, à Dagoucin : car ie le voy entrer en contemplation, telle qu’il me ſemble preparé à dire quelque bonne choſe. Puis que ie ne puis ny auſe, diſt Dagoucin, dire ce que ie pẽſe, à tout le moins parleray-ie d’vn, à qui cruauté porta nuiſance & puis profit. Combien qu’amour s’eſtime tant fort & puiſſant, qu’il veult aller tout nud, & luy eſt choſe ennuyeuſe, & à la fin importable d’eſtre couuert : ſi eſt-ce que bien ſouuent ceux, qui pour obeïr à ſon conſeil, s’aduancẽt trop de le deſcouurir, s’en trouuent mauuais marchands : comme il aduint à vn gentil-homme de Caſtille, duquel vous oirrez l’hiſtoire.